
A DBSCAN klaszteranalízis paraméterfüggésének karakterizálása

Napjainkban a biológiai kutatások fontos eszköze a fluoreszcens mikroszkópia, melynek segítségével nagy kontraszttal tudunk láthatóvá tenni különböző sejtalkotókat. A kutatásoknak lendületet adott a nagyfeloldású technikák megjelenése, melyek lehetővé tették a diffrakció limit alatti struktúrák leképezését. Ezen technikák közül a lokalizációs (SMLM: single-molecule localization microscopy) technikákkal lehet elérni a legnagyobb feloldást (~10-20 nm). A lokalizációs technikákkal viszont a hagyományos pixelizált képektől eltérően a nyers adat a fluoreszcens molekulák koordinátái. Ezek a koordináták jó pontossággal megadják az általuk megjelölt fehérjék pozícióját. Mivel a sejtfunkciókat gyakran ezen fehérjék térbeli elrendeződése szabályozza, ezért az általuk létrehozott klaszterek jellemzése egy fontos feladat. Azokat az algoritmusokat, melyek során összecsoportosítjuk a lokalizációkat, klaszteranalízisnek nevezzük és erre több módszer is létezik. Dolgozatomban a DBSCAN algoritmussal foglalkoztam, ami egy széles körben használt módszer. Előnye, hogy a klasztereket egyedileg lehet vele jellemezni és tudja kezelni a zajt. Hátránya viszont, hogy a felhasználótól kéri be a szükséges paramétereket, és ezek pontos beállítása lényegesen befolyásolja az eredmények helyességét. Dolgozatomban biológiailag releváns, több skálán klasztereződést mutató minták elemzésével foglalkoztam. Megvizsgáltam, hogy a DBSCAN klaszteranalízis eredménye hogyan függ a kezdeti paraméterek beállításától.



